Diari Oficial de la Generalitat Valenciana


Sumari del DOGV 9616, del 13-06-2023 (2023/6275)

RESOLUCIÓ d'1 de juny de 2023, de la Presidència de l'Institut Valencià de Seguretat i Salut en el Treball (INVASSAT), per la qual es regula el procediment de concessió, l'any 2023, dels reconeixements als millors treballs fi de màster o de grau universitari o d'especialitat en Prevenció de Riscos Laborals de la Comunitat Valenciana, denominats «Premis al Coneixement en PRL».
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9616

Data del DOGV
:   13-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6275


Data del document
:   01-06-2023

Organisme emissor
:   Institut Valencià de Seguretat i Salut en el Treball

Tipus de document
:   Resolució

Anàlisi jurídica

 Descriptors 

:   * Institut Valencià de Seguretat i Salut en el Treball
    * distinció honorífica

RESOLUCIÓ d'1 de juny de 2023, de la Presidència de l'Institut Valencià de Seguretat i Salut en el Treball (INVASSAT), per la qual es regula el procediment de concessió, l'any 2023, dels reconeixements als millors treballs fi de màster o de grau universitari o d'especialitat en Prevenció de Riscos Laborals de la Comunitat Valenciana, denominats «Premis al Coneixement en PRL». [2023/6275]  
  
  
La Llei 2/2004, de 28 de maig, de la Generalitat, va crear l'Institut Valencià de Seguretat i Salut en el Treball (INVASSAT) com a organisme autònom de caràcter administratiu, que es configura com l'òrgan cientificotècnic en matèria de prevenció de riscos laborals de l'Administració de la Generalitat, i la fi de la qual és la promoció de la seguretat i salut en el treball en el conjunt de la societat valenciana.  
  
Així mateix, l'Administració del Consell i els Agents Econòmics i Socials en el Pacte Valencià pel Creixement i Millora de l'Ocupació en la Comunitat Valenciana, van apostar per potenciar la millora de les condicions de treball en matèria de seguretat i salut laboral de les nostres empreses i organitzacions.  
La promoció de la seguretat i salut en els llocs de treball requereix l'adopció de mesures d'acció positiva, eficaces i executives, dirigides a previndre els riscos laborals.  
Una manera de promoure la seguretat i salut és el reconeixement dels millors treballs final de màster o de grau universitari realitzats pels alumnes i dirigits per professors i professores dels màsters en prevenció de riscos laborals o de grau universitari, incentivant d'aquesta manera la cultura preventiva dels tècnics i tècniques en prevenció de riscos laborals i graduats i graduades universitàries, amb antelació a l'acompliment de les seues funcions i reconeixent la labor dels directors i directores dels millors treballs.  
D'aquesta manera, l'INVASSAT pretén reconéixer l'alt nivell de qualitat dels millors treballs final de màster o de grau universitari o d'especialitat en PRL, promovent la seua difusió i premiant als seus autors i autores i directors i directores a través d'un reconeixement públic.  
En conseqüència i en virtut de les facultats conferides per la Llei 2/2004, de la seua creació, resolc:  
  
Article 1. Objecte  
Convocar per a l'any 2023 els reconeixements als millors treballs fi de màster o de grau universitari o d'especialitat en prevenció de riscos laborals de la Comunitat Valenciana, denominats «Premis al Coneixement en PRL».  
  
Article 2. Reconeixement  
El reconeixement consistirà en el lliurament públic d'un guardó als autors i autores dels millors treballs final de màster o de grau universitari o d'especialitat en prevenció de riscos laborals, per a cadascuna de les especialitats específiques de Seguretat en el Treball, Higiene Industrial, Ergonomia i Psicosociologia aplicada, Medicina del Treball, Gestió de la Prevenció i Sectors Econòmics.  
D'altra banda, tots els participants rebran un diploma acreditatiu de la seua participació en la present edició.  
  
Article 3. Bases  
En l'annex I a la present resolució s'estableixen les bases per a la presentació dels treballs final de màster o de grau universitari o d'especialitat en PRL.  
  
Article 4. Reconeixement dels treballs premiats  
A fi de promocionar i difondre els millors treballs final de màster o de grau universitari o d'especialitat en PRL, els treballs guardonats es podran publicar gratuïtament pel Centre de Documentació i Publicacions de l'INVASSAT, realitzant-se difusió dels mateixos a través de la pàgina web de l'INVASSAT i de les xarxes socials d'aquest organisme, excepte oposició expressa de l'autor o autora, segons es recull en l'apartat 11 de la base cinquena de l'annex I.  
  
  
DISPOSICIONS FINALS  
  
Primera. Autorització  
S'autoritza la direcció de l'INVASSAT perquè, en l'àmbit de les seues competències, adopte les mesures necessàries per al desenvolupament i aplicació d'aquesta resolució.  
  
Segona. Vigència  
La present resolució entrarà en vigor l'endemà de la seua publicació al Diari Oficial de la Generalitat Valenciana.  
  
Tercera. Recursos  
D'acord amb el que estableixen els articles 123 i 124 de la Llei 39/2015, de 2 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant qui ostente la presidència de l'INVASSAT, en el termini d'un mes a comptar des de l'endemà de la seua publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 1 de juny de 2023.- El president de l'Institut Valencià de Seguretat i Salut en el Treball (INVASSAT) i conseller d'Economia Sostenible, Sectors Productius, Comerç i Treball: Rafael Climent González.  
  
  
  
ANNEX I  
Bases  
  
Primera. Objecte  
Constitueix l'objecte de les presents bases, regular el procediment de reconeixement dels millors treballs final de màster o de grau universitari o d'especialitat en PRL (d'ara en avant TFMGUE) de la Comunitat Valenciana, defensats durant l'any 2023 per a cadascuna de les especialitats específiques de Seguretat en el Treball, Higiene Industrial, Ergonomia i Psicosociologia aplicada, Medicina del Treball, Gestió de la Prevenció i Sectors econòmics.  
  
Segona. Participants  
Podran participar tots els alumnes matriculats en els màsters de prevenció de riscos laborals o en graus universitaris de les universitats de la Comunitat Valenciana i que hagen defensat els seus treballs final de màster o de grau durant l'any 2023. Per al cas de Medicina del Treball on diu Treball Final de Màster s'ha d'entendre Treball Fi d'Especialitat.  
  
  
Tercera. Guardons i diplomes acreditatius  
Es reconeixeran els millors TFMGUE mitjançant el lliurament d'un guardó als seus autors i autores, per a cadascun dels millors treballs que versen sobre:  
- Seguretat en el Treball  
- Higiene Industrial  
- Ergonomia i Psicosociologia Aplicada  
- Medicina del Treball  
- Gestió de la Prevenció  
- Sector Econòmic  
Els millors TFMGUE reconeguts podran ser publicats pel Centre de Documentació i Publicacions de l'INVASSAT, publicitant-se a través de la web de l'INVASSAT i de les seues xarxes socials, excepte oposició expressa de l'autor o autora, segons es recull en l'apartat 11 de la base cinquena d'aquest annex.  
A cada participant se li entregarà un diploma acreditatiu d'haver participat en la present convocatòria.  
  
Quarta. Participació i documentació  
Participació:  
Podran concórrer a la present convocatòria tots els estudiants que hagen superat amb èxit la defensa dels seus treballs en les convocatòries de l'any 2023, mitjançant la presentació i defensa del seu corresponent TFMGUE del màster en prevenció de riscos laborals o de grau universitari o la seua especialitat en Medicina del Treball que hagen cursat en alguna de les universitats de la Comunitat Valenciana.  
  
Documentació:  
La sol·licitud de participació en la convocatòria (annex II) s'acompanyarà de la següent documentació.  
1. Resum del TFMGUE que es presenta en format digital, en el qual s'indique:  
- Universitat on s'ha impartit el màster en PRL o el grau universitari o especialitat en Medicina del Treball.  
- Document oficial acreditatiu de la nota que ha obtingut el TFMGUE que es presenta.  
- Àmbit sobre el qual tracta el TFMGUE (Seguretat en el Treball o Higiene Industrial o Ergonomia i Psicosociologia Aplicada o Medicina del Treball o Gestió de la Prevenció o Sector Econòmic).  
- Títol del TFMGUE.  
- Resum de l'abast i contingut del TFMGUE.  
2. El TFMGUI íntegre que es presenta a Reconeixement en format digital.  
3. Document acreditatiu d'haver superat amb èxit la presentació i defensa del TFMGUE proposat a reconeixement, en qualsevol de les convocatòries dutes a terme a aquest efecte, durant l'any 2023, pel corresponent màster en PRL o grau universitari o especialitat en Medicina del Treball, expedit per la pertinent universitat, en el qual es reculla la qualificació obtinguda en el TFMGUE.  
El resum es redactarà amb tipología de lletra Times New Roman, grandària 12 i interlineat d'espai i mig. L'extensió màxima de la mateixa serà de 10 fulles escrites a una cara (una pàgina per fulla) o 5 fulles escrites a dues cares (dues pàgines per fulla).  
Tant el resum com el TFMGUE íntegre, es presentaran en Format digital: únicament s'admetran els formats CD, DVD o memòria USB que contingan fidelment el TFMGUE defensat. El format d'arxiu serà pdf, doc, ods. No s'admetrà com a format digital l'enviament de documentació mitjançant correu electrònic.  
Podrà ser motiu d'exclusió no presentar la documentació conforme als requisits previstos en la present resolució.  
  
Cinquena. Termini i lloc de presentació  
1. El termini de presentació de sol·licituds és des de l'endemà de la publicació de la convocatòria en el Diari Oficial de la Generalitat Valenciana i fins al 3 1 de desembre de 2023.  
2. Les sol·licituds es presentaran juntament amb la documentació requerida, per registre d'entrada, en qualsevol de les seus de l'INVASSAT d'Alacant (Hondón de los Frailes 1, 03741), Castelló de la Plana (ctra. València-Barcelona, km. 68,400 12955) o Burjassot (c/ València, núm. 32, 46237) o podran presentar-se en les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
Sisena. Resolució dels reconeixements. Jurat.  
1. La competència per a resoldre la present convocatòria correspon a la Presidència de l'INVASSAT, prèvia proposta del jurat, una vegada examinats els treballs presentats.  
2. El jurat estarà compost per huit membres i serà presidit per la persona que ostente la direcció de l'INVASSAT, o persona en qui delegue, i estarà compost a més per dos representants de les organitzacions empresarials, dues de les organitzacions sindicals integrades en el Consell General de l'INVASSAT, un representant de la Inspecció de Treball i Seguretat Social de la Comunitat Valenciana, la persona que ostente la subdirecció tècnica de l'INVASSAT i una persona funcionària de l'INVASSAT amb rang mínim de cap de secció que actuarà com a secretari o secretària, amb veu i vot.  
3. La identitat de les persones que componen el jurat es farà pública en la web de l'INVASSAT, amb posterioritat a la publicació de la present convocatòria.  
4. En la valoració dels TFMGUE presentats el jurat tindrà en compte els següents criteris:  
· Estructura del treball, en la qual es valoraran aspectes formals com la coherència en l'ordre dels apartats, referències bibliogràfiques, consecució de l'objectiu del treball, claredat en l'exposició, capacitat de síntesi, etc.  
· Metodologia utilitzada per al desenvolupament del treball. Es valorarà l'adequació entre la metodologia emprada i el tema abordat, així com l'aplicació de normativa obligatòria, directrius i metodologies emanades d'organismes cientificotècnics de reconegut prestigi.  
· Aplicació pràctica. Potencial aplicació a situacions reals.  
· Si escau, es valorarà el caràcter innovador.  
El pes amb el qual contribuirà cadascun dels criteris abans esmentats a la valoració final del treball, serà:  
· Estructura del treball: 25 %  
· Metodologia científica emprada: 40 %  
· Aplicació pràctica: 25 %  
· Caràcter innovador o altres: 10 %.  
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua fallada és inapel·lable, adoptant-se per majoria simple.  
El jurat es reserva el dret a comprovar el contingut de la documentació justificativa aportada i requerir quanta informació addicional considere necessària.  
6. El jurat podrà proposar deixar desert qualsevol dels reconeixements mitjançant acord motivat.  
7. El jurat podrà proposar compartir qualsevol dels reconeixements.  
  
8. El jurat elevarà proposta de resolució a la Presidència de l'INVASSAT.  
9. La resolució de l'adjudicació dels reconeixements de la convocatòria serà publicada en el Diari Oficial de la Generalitat Valenciana i en la web de l'INVASSAT www.invassat.gva.es.  
10. Els Reconeixements són de caràcter honorífic i no comporten dotació econòmica.  
11. La documentació que s'aporte a la convocatòria es considerarà propietat dels candidats i llevat que l'autor faça reserva expressa, la concessió dels reconeixements suposa l'autorització a l'INVASSAT per la seua publicació o difusió total o parcial.  
  
Setena. Acceptació de les bases  
La participació per les persones interessades en aquesta convocatòria suposa la total acceptació de les presents bases.  
  
Huitena. Acceptació dels reconeixements  
La concessió dels reconeixements, si escau, implica la seua acceptació prèvia per part dels autors dels TFMGUE.  
  
Novena. Lliurament dels reconeixements  
El lliurament dels reconeixements es podrà realitzar en un acte públic organitzat per l'INVASSAT que es publicitarà amb la suficient antelació.